Усе гэтыя аб’екты вучні наведалі ў час квэст-экскурсіі “Разведка шукае партызанскага Дзеда Мароза”. І малодшыя, і старэйшыя школьнікі з задавальненнем выконвалі заданні разведчыцы бабы Раі: складалі сакрэтную шыфраграму, дастаўлялі ў штаб навагодні зварот урада, спявалі песні ў лясной школе, шукалі партызанскага Дзеда Мароза. Кожны прыпынак экскурсіі суправаджаўся цікавай гісторыяй аб жыцці і дзейнасці партызан, аб подзвігах простых вяскоўцаў, аб іх адданасці Радзіме ў імя яе незалежнасці. Адшукаўшы Дзеда Мароза, неабходна было выканаць яго заданні. Самае цікавае з іх – упрыгожыць елку цацкамі ваеннай эпохі: зорачкі і самалёты з паперы, парашутысты з тканіны, гірлянды з гільзаў. Напрыканцы квэсту стомленых, але задаволеных дзяцей чакала сапраўдная салдацкая каша.